古風送鄭路鈐
作者：姜特立
朝代：宋

paragraphs: 故人訪我雙溪邊，袖中明月五筰連。
一笑傾倒秋風前，復憶鷺序同聯翩。
君今半老我皤然，功名富貴空中烟。
南柯蟻穴醯雞天，鶴長鳬短誰虧全。
我今日月箭脫弦，夜行不止真可憐。
不如歸釣清泠淵，日高未起醉即眠。
心和氣定養壽年，世間萬事姑隨緣。
交情儻或未棄捐，不妨時寄相思篇。